Gueuyes_di_Walons_(portraits)
Ôtes portraits
« Do pourcia, do coquia, do lapin, : lès bièsses, èle ni faîyenut do bin qu'après leû mwârt ! » Èt lès apechârs èto, come li grande Clémence. Vos n'ârîz nin co yeû l'aîwe qu'èle cûjeûve sès-oûs ! Djè l' vwè co l' grande cinserèsse qu'on l' loumeûve li « Grande Clémence », on byin bia nom qu'èle ni mèriteûve wêre. Tot à ç' qu'èle sondjeûve c'èsteût d'awè do foûre dins sès chabots. Èle boleûve à totes lès tines, sins l' mostrer, rin qu' po ragrandi sès bins èt po ça èlle aveût dès mwins à avèts come s'èlle âreût yeû priyî l' Bon Diu. « Tot ç' qu'èlle a ramassé à vos fé r'nauder, èle l'a lèyî à on seûl di sès-èfants, l' pus vî, qu'èle vèyeûve voltî. C'èst seûr, qu'à ç'tila, èlle ènn'î a faît dès bins après-awè r'cloyu sès-ouys ! »	Li vî vaurlèt, abitouwé dès batadjes qui m'aveût dit ça, continouweûve : « Li Clémence, èle ni waîteûve nin à one twatche su l' mèseure, sès fricasséyes èstin' sièrvoûwe tot laudje, èt èle vos l' fieûve bin veûy, mins dins s' ragout d' lapin, i-gn-aveût qu' dès tièsses. Èt, Bon Diu, qui s' bîre èsteût plate ! »	Fin d' l'èsté, li pus gros d' l'ovradje, c'èsteût lès batadjes. Dins-r-one grosse cinse come adlé l' Clémence on bateûve bin quate djoûs. Dès djoûrnéyes di dîj eûres, avou lès tchaleûrs, lès brûts, lès fûmêres èt lès pouchêres qui vos moussenut pa d'zo vosse tchimîje po s'aclaper su vosse pia sankènaîwe. I faleûve fortchî lès djaubes do maf al bateûse, monter lès satchs di frumint au gurnî, fé one mwéye avou lès balots dau matin tot 'squ'au nût. Po s' ripwaser, i-gn-aveût qu' lès taudjes po l'amindjî. Divant d'èdaumer l' djoûrnéye, al pikète do djoû, i-gn-aveût one grande jate di cafeu èt one blanke gote. Clémence passeûve lèye-minme avou l' suke. « Do suke, ou pont d' suke ? »	Si c'èsteût « Oy ! », èl ènnè doneûve onk. Nin quèstion d'ènn'awè on deûzyinme : c'èst qu' ça costeûve do suke ! Aviè yût' eûres, one tâye di pwin avou dèl crauche di laurd ou bin do sayin. Po dîj, sins qu'on n’astaudje lès machines, èle passeûve avou dèl bîre di min.nadje dins-r-on posson à lacia d'on lite. Su l' côp d' quatre eûres on freût li r'ciner, èt al vièspréye, on soper ; sope au lacia, pape au riz ou pwin pièrdu, jamaîs lès trwès al fîye, èt l' gote, divant lès fauves èt lès pasquéyes. Po l' din.ner, on taurdjeûve one miète dipus po polu sofler, èt fé oneûr al cûjène dèl patrone. Èle ni sièrveûve aus-omes qui d' l'amindjî dèl cinse : ristuvéye aus poûrias, au pus sovint, dèl djote èt do laurd, dès-oûs, dèl poye, ou do lapin. Dispôy on mwès, Clémence aveût mètu lès-oûs su l' costé ; « On-oû cût deur po chaque ome avou l' tâye di yût' ! » Au bon timps, èlle aveût èlèvé quate ou cinq pwârtéyes di lapins avou lès yèbes dès bôrds dèl vôye èt dès chicoréyes qu'èle rauyeûve pa d'zo l' pîd dès pôves qui n'avin' pont d' bin. Èle n'aleûve tot l' minme nin aler à l'yèbe su l' cwane d'onk di sès bias prés : quéne piède po sès vatches, vos ! Saquants djoûs d'vant l' batadje, èlle aveût son.né lès lapins. Si vîye mèskène li aveût d’né on côp d' mwin po ramasser leû song qui picheûve pa l'ouy qu'on l'zî aveût rauyî tot vikant. Mitan song, mitan vin rodje, on bocau pout tinre saquants djoûs sins sètchi. Come i faut disbiyîyes, lès pias r'toûrnéyes sur one twatche di strin, avin' sitî mètouwes à souwer, po yèsse rivindouwes au gobieû qui passeûve on côp par mwès : « Pias d' lapin, vîyès loques... Vîs fiêrs... ! »	I vos faleûve todi martchoter avou li. Lès pias avin' todi leû mwais costé : trop sètches, trop frèches, côpéyes do d' triviès, trawéyes, trop wêre di poûys, dès coleûrs nin r'lûjantes assez. Quand' on 'nn'aveût dès rossètes, i-gn-aveût qu' lès blankes qu'alin' co, èt l' contraîre èto. À l' chouter, i n'aleûve co rin gangnî là d'ssus ! Po Clémence, c'èsteût tot fin parèy : martchoter, c'èsteût s'-t-afaîre ! Èle saveût fé dès grimaces, pîler po sès p'tits caurs. À l'ètinde, totes lès miséres qu'i-gn-aveût su l' têre lî tchèyin' su s' dos tortotes èchone, èle sèreût t't-à l'eûre bin rade su s' cu. Ci qu'èst vraî, c'èst qu' pus qu'i-gn-a d' cayaus, d'pus qu'on tribuke : i s' vaut mia plinde divant d'awè mau... Lès lapins, c'èsteût l' lècsion po lès batadjes. Avou onk po quate, on fieûve aujîymint. Minme avou dès gros mindjeûs. Li quarantin.ne di lapins da Clémence, c'èsteût branmint d' trop po rin qu'one fricasséye, qui ça fuche po dîj come po doze boyas d' cane. Lèye, èle satcheûve lès bons bokèts po lès r'vinde su l' martchi d' Djodogne. Avou ç' qui ça lî rapwârteûve, èlle ènn'aveût po quate grands tonias d' bîre di min.nadje à-z-aforer po lès djoûs d' batadje. Dèl bîre qu'èle côpeûve co avou d' l'aîwe di leû pus'. Èle ni t'neûve qui lès bokèts qui n' si vindin' nin : lès tièsses èt lès-abats. Dins totes lès pwârtéyes, i-gn-aveût todi bin on pus mwinre, one bièsse copitéye pa lès-ôtes, onk qui n' profiteûve nin, ni gayârd, avou one mwaîje fwète, ou one pate su l' costé. Ç'tila, li mau-crèchu, Clémence èl mèteûve à paurt, èle nè l' vindreût nin come sès fréres, i-gn-âreût qu' li qui sèreût cût ! On ragout d' lapin, ça vout dîre dès yèbes. Li tchau, èle li mèteûve à bagnî, trwès quates djoûs d'vant, dins-r-one grande taîle avou l' song, do vin rodje èt totes sôrtes di sauvadjès yèbes, di l'a, do pilé, do lawri, qu'èle saucleûve tot rabrokant di d'ssus l' tchamp. È co dès carotes èt dès-agnons, surtout nin rovî lès-agnons ! Totès martchandîjes qui crèchin' totes seûles dins s' djârdin èt dins lès chavéyes èt n' coster qui l' plaîji d' lès rascoude dins vosse divantrin. Li djoû d' vant, èle lès mèteûve à cûre dins l' brouwèt, après-awè ristuvé lès tchaus dins-r-one fricasséye di crètons po leûzi doner dèl coleûr. Totes lès tièsses si r'trovin' dins l' tchôdron avou lès peûmons èt lès coûrs, sins lès r'nos qui d'vin' dimèrer avou lès dos po qu'i fuchenuche bin vindus, èt l' fwète, qu'on-z-è freût one tèrine di pâté. Li mau-crèchu, èle l'aveût discôpé, pates di d'drî à paurt, cwachîyes è deûs, co deûs bokèts po l' dos, li cârcasse èto, èt lès deûs pates di d'vant. Li djoû qu'èle sièvreût lès lapins, tot timpe au matin, èle cûjeneûve one fricasséye aus crètons avou trwès-oûs po s'-t-ome. Avou ça à spales, i tinreût aujîymint jusqu'à prandjêre èt co s' fé plaîji dèl minme platenéye qui lès bateûs. Èlle achèveûve li sauce avou l' bocau d' song, èt saquants couyîs d' farène po l' loyî à boune sipècheûr. Divant do drèssî l' tchôdron al tauve, èlle aveût sogne do r'pèchî lès deûs bokèts d' dos dins-r-one losse èt d' lès tinre catchîs pad'zo l' sauce. « Vola m' ragout lès-omes, sintoz m' ça ? »	Lès malureûs, avou leû stoumac' à vûde, djèrin' tot plin, quéne inéye ! :	« Godfèrdome ! On-z-è prind ostant avou sès traus d' nez qu'al fotche ! »	Li grande Clémence tineûve l'entrèprèneûr à gougne, èt lî lancî : « Monsieû Louwis, donoz m' voste assiète ! »	Èle sitaureûve lès bokèts d' dos, bin calés dins l' losse, su s'-t-assiète da li. Lès-ôtes avin' leûs-ouys qu'avin' li dâr. Mins auwe, après ça ti pleûves rissatchî l' poûjète : « Bon ! Lès-omes, vos vos sièvroz bin vos-minme, don ! Faut qui dj' vôye sognî mès bièsses ! »	Èle sitindeûve li losse à s'-t-ome, qu'atrapeûve, sins manque one tièsse : « Tins, one tièsse... mi, dji mindje co bin voltî ça, one tièsse ! »	Après li, dins l' pèkéye, i lès plin' bin veûy voltî èto, lès tièsses ! Il è r'lèvrin' : qui, lès deûs kikines di massales, qui, li linwe tote ricroléye. I sayeront co do scrèper on poûy di tchau autou dèl gârguète, afîye sayî do finde li tièsse po trover l' mwèle ou sucî l' deûzyinme ouy dimèré dins s' trau. I brûteront dès lèpes su lès sclats d'ouchas po sayî l' gout dèl tchau. Avou branmint dèl chance, onk trovereût on keûr, l'ôte one fligote di peûmon, dès maîguèrlots stos d' crètons d' laurd, ou dès d'bouts d' cwasses disfirlicotèyes pa l' cûj'nadje. I-gn-âreût quate qui gangn'rin' al loterîye : quate diméys bokèts dès deûs pates di d'drî do mau-crèchu. À co bin qu'i-gn-aveût lès carotes èt lès-agnons po caler si stoumac'. Vous m' vêroz d'mander : « Mins, dins l'avancîye, n'avans n' nin pièrdu lès deûs pates di d'vant su nosse vôye ? »	N'eûchoz nin peû, èle n'ont nin stî pièrdoûwes po tot l' monde ! Clémence, nâreûse tot-ute, n'inmeûve qui cès deûs bokèts là. Èlle aveût cût'né lès deûs pates èt lès palètes à s' façon, por lèye tote seûle, avou do vin blanc, dèl sipèsse crinme au lacia, èt dès pîds d' tchèyêre rascoudu au bwès. C'èsteût s' plaîji al grande Clémence do sucî li tinre tchau yinte sès lèpes, tot sondjant au wêre di cens' qui ça lî aveût costé. Nos-èstin' di famile di d' lon avou ç' crantchoûwe là come dijeûve Molière, mins nos, nos l' loumin' « vî rapiat. » Quand èle vos d'mandeûve one saqwè, vos v' p'lîz ratinde à one bistoke, mins au r'gârd do sèrvice, i n'aveût nin à fé lès comptes, c'èsteût todi lèye qu' î gangneûve. I vos faleûve co lès rawaîtî di d' près : on rosti d' pourcia, c'èsteût seûr d'one vîye trôye qu'aveût yeû si r'toûr d'âdje dispôy deûs-ans èt qu'on aveût sayî do rècrauchî po l'ocâsion. Si c'èsteût on djigot, c'èsteût l' cia d'on vî maîguèrlot d' bèdot qu'aveût yeû one baloûje dins s' tièsse, ou qu'aveût stî acsût pa l' tchèrbon. Èlle èsteût télemint rapiat qui minme ça, ça n' l'âreût nin rit'nu, l' Clémence. Tot l's-ans, i faleûve qui dj' lî vôye sowaîtî l' boune anéye. Èle ni s' rilèveûve pus trop rade, dj'ariveûve adlé lèye aviè noûv eûres. Dji m' sovin, tot coût après l' guêre, dè l'awè trové à si d'djuner. Tot l' monde sicrèpeûve su tot po l'amindjî, mins là, li matante Clémence, on rèbouré timpe-è-taurd su sès spales èt on laudje turban su s' tièsse, s'aveût achîd l' dos à li stûve di Lovin. Su l' tauve, do bûre, dèl crinme, trwès quate sôrtes di jèléye, do côrin d' poume èt d' prunes, dès botons d' guètes, do djambon, do salami, dèl maquéye, dèl bolète, èt on blanc pwin, laudje come one rouwe di bèrwète, qui v'neûve do rèche do for. Su l' plate bûse, on pot d' cacawô aveût do mau à catchî totes lès-inéyes qui montin' à m' tièsse. Èt Clémence sitaureûve li bûre su sès trintches di blanc pwin, lès plafoneûve di maquéye, lès rascouvreûve di jéléye, glèteûve su s' minton, èt rataqueûve... èt rataqueûve... Èle m'a lèyî astampé dins mès chabots à toûrner m' bobo dins mès dwègts, èt adon, yinte deûs mawiyadjes : « Tins li p'tit Maurice ! »	Di ç' timps la, on fieûve chonance di n' nin conèche li p'tit nom d'on' èfant, on lî doneûve li nom di s' pa avou p'tit, pa padvant. « P'tit Maurice, ti m'as l'aîr bin èlèvé. »	« Mèrci branmint dès côps, Matante ! »	« Vos sowaîts sont bin djintis, vos r'mètroz lès minks à vosse maujone, vos savoz bin qui dj' n'a nin l' timps d'î aler, don. Come on vos-èlève si bin qu' ça, vos d'voz seûremint yèsse rilèvé dispôy on bon momint. »	« Oyi Matante, i-gn-a d'dja bin deûs-eûres ! »	« Adon, vos avoz seûr dèdja d'djuné, ôtrumint, dji vos âreû doné one jate di cacawô. À tot rade, pitit Maurice. »...